

1. **ĮVADAS**

Finansinių priemonių rinkų reglamentas (FPRR)[[1]](#footnote-1) ir Finansinių priemonių rinkų direktyva (FPRD 2)[[2]](#footnote-2) Oficialiajame leidinyje buvo paskelbti 2014 m. birželio 12 d., įsigaliojo 2014 m. liepos 2 d. ir bus taikomi nuo 2018 m. sausio 3 d.

FPRD 2 ir FPRR nustatoma rinkos struktūra, kuria siekiama užtikrinti, kad prekyba, kai tinkama, vyktų reguliuojamose platformose ir kad prekyba būtų skaidri, siekiant užtikrinti veiksmingą ir sąžiningą kainodarą.

Šiuo atžvilgiu pagal FPRR suteikiama išimtis: ne nuosavo kapitalo finansinėms priemonėms skirti skaidrumo reikalavimai iki ir po sandorio sudarymo netaikomi reguliuojamoms rinkoms, rinkos operatoriams ir investicinėms įmonėms, kai vykdomas sandoris, kurio šalis yra Europos centrinių bankų sistemos (ECBS) narys, ir kai tas sandoris sudaromas įgyvendinant pinigų, užsienio valiutos ir finansinio stabilumo politiką, kurią vykdyti tas ECBS narys yra teisiškai įgaliotas, ir kai tas narys kitai sandorio šaliai iš anksto pranešė, jog tam sandoriui taikoma išimtis. Be to, pagal FPRR Komisijai suteikiami įgaliojimai išplėsti šios išimties taikymo sritį ir ją taikyti trečiųjų valstybių centriniams bankams, jeigu įvykdomos būtinos sąlygos.

Šiam tikslui pasiekti Europos Komisija užsakė išorinį tyrimą „Išimtys, taikomos trečiųjų valstybių centriniams bankams ir kitiems subjektams pagal Piktnaudžiavimo rinka reglamentą ir Finansinių priemonių rinkų reglamentą“ (toliau – tyrimas), kurį atliko Europos politikos studijų centras (angl. CEPS) ir Bolonijos universitetas. Tyrimas grindžiamas apklausa ir tiriamuoju darbu, jame taip pat išanalizuotos skaidrumo taisyklės iki ir po sandorio sudarymo, kurios taikomos trečiųjų valstybių centriniams bankams, kai jie prekiauja vertybiniais popieriais ir tik kai tie centriniai bankai vertybiniais popieriais prekiauja Sąjungoje.

1. **ATASKAITOS TEISINIS PAGRINDAS. FPRR 1 STRAIPSNIO 9 DALIS**

FPRR 1 straipsnio 6 dalyje numatyta išimtis, pagal kurią skaidrumo taisyklės iki ir po sandorio sudarymo netaikomos sandoriams, kurių šalis yra Europos centrinių bankų sistemos (ECBS) narys, kai tas sandoris sudaromas įgyvendinant pinigų, užsienio valiutos ir finansinio stabilumo politiką, kurią vykdyti tas ECBS narys yra teisiškai įgaliotas, ir kai tas narys kitai sandorio šaliai iš anksto pranešė, jog tam sandoriui taikoma išimtis.

Be to, pagal FPRR 1 straipsnio 9 dalį Komisijai suteikiami įgaliojimai: *„pagal 50 straipsnį priimti deleguotuosius aktus, pagal kuriuos 6 dalis būtų taikoma ir kitiems centriniams bankams.*

*Tuo tikslu Komisija ne vėliau kaip 2015 m. birželio 1 d. pateikia Europos Parlamentui ir Tarybai ataskaitą, kurioje įvertina trečiųjų valstybių centrinių bankų, šios dalies taikymo tikslais įskaitant ir Tarptautinių atsiskaitymų banką, sandoriams taikytiną tvarką. Į ataskaitą įtraukiama jų įstatymais numatytų užduočių ir prekybos apimčių Sąjungoje analizė. Toje ataskaitoje:*

*a) nurodomos atitinkamose trečiosiose valstybėse taikomos nuostatos, susijusios su centrinių bankų vykdomų sandorių reguliuojamu atskleidimu, įskaitant sandorius, kuriuos tose trečiosiose valstybėse įvykdė ECBS nariai; ir*

*b) įvertinamas galimas poveikis, kurį reguliuojamo atskleidimo reikalavimai Sąjungoje gali turėti trečiųjų valstybių centrinių bankų sandoriams.*

*Jei ataskaitoje padaroma išvada, kad 6 dalyje numatytą išimtį būtina taikyti sandoriams, kurių sandorio šalis yra trečiosios valstybės centrinis bankas, vykdantis pinigų politikos, užsienio valiutos ir finansinio stabilumo operacijas, Komisija numato, kad ta išimtis taikoma tos trečiosios valstybės centriniam bankui.“*

1. **NAGRINĖTOS JURISDIKCIJOS**

Ataskaitoje nagrinėtos šios valstybės: Australija, Brazilija, YAR Honkongas, Indija, Japonija, Jungtinės Amerikos Valstijos, Kanada, Korėjos Respublika, Meksika, Singapūras, Šveicarija bei Turkija, taip pat Tarptautinių atsiskaitymų bankas (TAB), kuris pagal FPRR 1 straipsnio 9 dalį, ją taikant, laikytinas trečiosios valstybės centriniu banku. Atliekant vertinimą ateityje šis sąrašas gali būti keičiamas ir iš jo atitinkamos valstybės gali būti išbrauktos.

Svarbūs jurisdikcijų vertinimo kriterijai turėtų būti grindžiami ekonominiais rodikliais, valstybių finansų sektoriaus dydžiu ir tarpusavio ryšiais su Sąjungos finansų sektoriumi, taip pat teisinės aplinkos, kuri yra trečiosios valstybės jurisdikcijoje, patikimumu.

Visų pirma dėl dydžio ir tarpusavio ryšių Komisija naudojo TVF paskelbtą sąrašą, kuriame nurodytos jurisdikcijos, esančios didžiausios sisteminės svarbos finansų įstaigų, kurioms privaloma TVF finansų sektoriaus vertinimo programa (angl. FSAP), buveinė. TVF metodika apima kiekvienos valstybės finansų sektoriaus dydį ir tarpusavio ryšius, taigi atsižvelgiama į finansų rinkų aspektą. TVF vertinimu, šiai valstybių grupei tenka beveik 90 % pasaulio finansų sistemos ir 80 % pasaulio ekonominės veiklos ir ją sudaro dauguma G 20 valstybių ir Finansinio stabilumo tarybos (FST) narių. ES valstybėse narėse buveinę turinčios įstaigos į šį tyrimą neįtrauktos. Be to, atitinkamų jurisdikcijų atrankai svarbūs du papildomi kriterijai: kad atitiktų 1 straipsnio 9 dalyje nustatytus vertinimo dėl išimties suteikimo reikalavimus, jurisdikcija neturi būti įtraukta į Finansinių veiksmų darbo grupės (angl. FATF) sudarytą nebendradarbiaujančių jurisdikcijų sąrašą ir jurisdikcijos turi būti pasirašiusios Tarptautinės vertybinių popierių komisijų organizacijos (angl. IOSCO) daugiašalį susitarimo memorandumą.

1. **ATSKIRŲ JURISDIKCIJŲ ANALIZĖ**

Nustatytų jurisdikcijų analizei pagal FPRR 1 straipsnio 9 dalį suteiktas įgaliojimas grindžiamas dviem pagrindiniais kriterijais, kurie buvo svarbūs Komisijos vertinime:

* 1. centrinių bankų vykdomų sandorių reguliuojamo atskleidimo taisyklės: rinkos skaidrumo tvarka, taikoma centrinio banko sandoriams (rinkos skaidrumas) ir (arba) centrinio banko veiklos sistemos skaidrumas (veikos skaidrumas), ir
  2. būtinybė taikyti išimtį: sandorių, kuriuos centrinis bankas vykdė su ES sandorių šalimis arba į ES biržų sąrašus įtrauktomis finansinėmis priemonėmis, apimtis.

Kad būtų galima atlikti vertinimą, šių dviejų kriterijų laikymasis laikytas privalomu, nes jie atspindi FPRR 1 straipsnio 9 dalyje nustatytus veiksnius. Taigi rinkos skaidrumas susijęs su atskirų vertybinių popierių sandorio skaidrumu, o veiklos skaidrumas reiškia platesnio masto skaidrumo taisykles, kurios taikomos centrinio banko operacijoms. Todėl, atsižvelgiant į FPRR tikslus ir taikymo sritį, kad būtų galima įvertinti išimties trečiųjų valstybių centriniams bankams suteikimo pagal FPRR 1 straipsnio 9 dalies a punktą tikslingumą, buvo būtina išanalizuoti reguliavimo reikalavimus, susijusius su sandorių rinkos skaidrumu ir skaidrumu dėl veiklos sistemos. Be to, svarbi sandorių tarp atitinkamo trečiosios valstybės centrinio banko ir ES apimtis, nes ji parodo galimą poveikį, kurį Sąjungos reguliuojamo atskleidimo reikalavimai gali turėti trečiosios valstybės centrinio banko sandoriams pagal FPRR 1 straipsnio 9 dalies b punktą.

Atsižvelgiant į FPRR reikalavimus ir tikslus, dar reikėjo atsižvelgti į šiuos kriterijus:

i) pranešimo procedūros, kuria remdamasis trečiosios valstybės centrinis bankas praneša savo ES sandorio šaliai, kad sandoriui taikoma išimtis, egzistavimą;

ii) trečiosios valstybės centrinio banko gebėjimą atskirti sandorius pagrindiniais politikos tikslais, kaip nustatyta pagal FPRR, ir sandorius vien tik investavimo tikslais ir

iii) panašių išimčių, taikytinų trečiųjų valstybių centriniams bankams, egzistavimą tiriamoje jurisdikcijoje.

Pirmiau minėti kriterijai buvo vertinami atsižvelgiant į FPRR reikalavimus ir tikslus. Visų pirma pagal FPRR išimtys pagal FPRR 1 straipsnio 6 dalį negali būti suteikiamos centriniams bankams, kai jie vykdo operacijas vien tik investavimo tikslais. Todėl šiame tyrime nagrinėta, ar trečiųjų valstybių centriniai bankai skiria sandorius, vykdomus reguliavimo ir investavimo tikslais. Be to, tyrime analizuota, ar trečiųjų valstybių centriniai bankai turi pranešimo apie sandorius, kuriems taikoma išimtis, procedūrą, ar jie bent jau svarsto tokią procedūrą nustatyti prekybai su ES finansų sandorių šalimis, nes tai didina skaidrumą ir dėl to tai numatyta FPRR. Galiausiai galimybė centriniams bankams, kurie prekiauja trečiųjų valstybių prekybos vietose, pasinaudoti įstatymais numatyta išimtimi gali turėti poveikio išimties tikslingumo ekonominio veiksmingumo analizei.

Įvertinusi šiuos kriterijus, Komisija padarė išvadą, kad labai svarbu, jog trečiųjų valstybių centriniai bankai gali atskirti sandorius, kurie vykdomi reguliavimo ir investavimo tikslais, nes priešingu atveju bet kokia išimtis pagal 1 straipsnio 9 dalį nebūtų pakankamai apibrėžta. Kita vertus, po išsamesnės analizės galima teigti, kad tai, jog rengiant šią ataskaitą nebuvo pranešimo apie sandorius, kuriems taikoma išimtis, procedūrų, nėra pakankamai reikšminga priežastis, kad 1 straipsnio 9 dalyje numatyta išimtis neturėtų būti taikoma jurisdikcijoms, kurios tuo metu tokių procedūrų neturėjo, bet yra nurodžiusios, kad yra pasirengusios jas įgyvendinti, kai tik pradės veikti FPRR tvarka. Galiausiai įstatymais nustatytų išimčių egzistavimas jurisdikcijoje, kuri vertinama dėl centrinių bankų sandorių prekiaujant trečiųjų valstybių prekybos vietose, nėra laikomas būtina sąlyga, kad būtų taikoma išimtis, nes to pagal FPRR 1 straipsnio 9 dalį nėra aiškiai reikalaujama.

Bendra vertinimo apžvalga pateikiama 1 priede[[3]](#footnote-3). Komisija padarė išvadą, kad, atsižvelgiant į rinkos ir (arba) veiklos skaidrumo sistemas, pirmiau minėtos jurisdikcijos turi teisines sistemas, kuriomis užtikrinamas pakankamas skaidrumo lygis[[4]](#footnote-4). Be to, prekybos veikla ES, kurią vykdo šios jurisdikcijos, yra pakankamai reikšminga, kad skaidrumo reikalavimų iki ir po sandorio sudarymo išimties taikymas būtų pagrįstas ir šiose jurisdikcijose. Komisija taip pat padarė išvadą, kad tikslinga taikyti išimtį TAB, kuriam nereikėtų trukdyti atlikti savo svarbias viešojo intereso funkcijas ir padėti tarptautinei centrinių bankų bendruomenei. Priešingai nei centriniai bankai, TAB aiškiai minimas kaip subjektas, kurį galima būtų įtraukti, jei prireiktų. Skirtingai nei vertinimas, susijęs su centriniais bankais, ši išvada padaryta remiantis kokybiniu vertinimu.

Toliau pateikiama glausta atrinktų valstybių atitikties pirmiau minėtiems kriterijams analizė. Detalus aprašymas ir išsami analizė pateikiama CEPS tyrime.

**Australijos rezervų bankas (angl. RBA)**

*Pagrindiniai kriterijai*

Ne nuosavo kapitalo priemonėms taisyklės dėl prekybos skaidrumo netaikomos. Kalbant apie veiklos skaidrumą, RBA teikia informaciją apie savo balanso straipsnius, skelbia kasdienes atvirosios rinkos operacijas ir pateikia tam tikrą apibendrintą informaciją apie savo sandorius po jų įvykdymo per elektronines naujienų tarnybas.

RBA prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis didelė.

*Papildomi kriterijai*

Užsienio centriniams bankams išimtis dėl skaidrumo reikalavimų taikoma.

Laikoma, kad RBA gali atskirti sandorius politikos tikslais ir sandorius kitais tikslais (kaip antai investavimo tikslais).

Galiausiai, nors įstaiga ir neturi procedūros, pagal kurią sandorio šalims galėtų pranešti apie išimties prekybai su ES finansų sandorių šalimis egzistavimą, ji paskelbė esanti pasirengusi tokią procedūrą įgyvendinti, kai tik pradės veikti FPRR tvarka.

**Brazilijos centrinis bankas (port. BCB)**

*Pagrindiniai kriterijai*

Privalomos taisyklės, kuriomis reguliuojamas skaidrumas prekiaujant finansinėmis priemonėmis, apima kai kurias ne nuosavo kapitalo priemones, įskaitant skolinius įsipareigojimus, komercinius vekselius ir išvestines finansines priemones. Vyriausybės obligacijos ir perleidžiamosios priemonės, kurias užtikrina finansų įstaiga, yra pagrindinės rinkų skaidrumo taisyklių išimtys. Kalbant apie veiklos skaidrumą, nacionalinis centrinis bankas išsamią informaciją apie atvirosios rinkos operacijas skelbia „Sisbacen“ ir savo interneto svetainėje, kur taip pat pateikiama informacija apie aukcionų rezultatus, įskaitant su užsienio valiutos operacijomis susijusius rezultatus.

BCB prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis didelė.

*Papildomi kriterijai*

Užsienio centriniams bankams išimtis dėl skaidrumo reikalavimų netaikoma.

BCB gali atskirti sandorius politikos tikslais ir sandorius kitais tikslais (ypač investavimo tikslais), kurių vaidmuo nedidelis.

Galiausiai, įstaiga turi procedūrą, pagal kurią sandorio šalims gali pranešti apie išimties prekybai su ES finansų sandorių šalimis egzistavimą.

**Kanados bankas (angl. BoC)**

*Pagrindiniai kriterijai*

Kiek tai susiję su rinkos skaidrumu, privalomos taisyklės dėl prekybos finansinėmis priemonėmis apima kai kurias ne nuosavo kapitalo priemones, įskaitant obligacijas, komercinius vekselius ir išvestines finansines priemones. Tačiau išimtis aiškiai taikoma vyriausybės obligacijoms, taip pat ir užsienio vertybiniams popieriams. Veiklos skaidrumo priemonės apima BoC skelbiamą išankstinę informaciją prieš sandorius, atliekamus kaip nustatyto termino atpirkimo sandoriai balanso valdymo tikslais (angl. *Term Repo for Balance Sheet Management Purposes*). Šių sandorių apibendrinti rezultatai taip pat skelbiami nacionalinio centrinio banko interneto svetainėje.

BoC prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis didelė.

*Papildomi kriterijai*

Užsienio centriniams bankams išimtis dėl skaidrumo reikalavimų gali būti taikoma.

BoC gali atskirti sandorius politikos tikslais ir sandorius kitais tikslais (ypač investavimo tikslais).

Galiausiai, nors įstaiga dabar ir neturi procedūros, pagal kurią sandorio šalims galėtų pranešti apie išimties prekybai su ES finansų sandorių šalimis egzistavimą, ji yra pasirengusi ją įgyvendinti, kai tik pradės veikti FPRR tvarka.

**Kinijos liaudies bankas (angl. PBoC)**

*Pagrindiniai kriterijai*

PBoC neturi skaidrumo reikalavimų ne nuosavo kapitalo priemonėms, ir nesitikima, kad rinkos dalyviai atskleistų sandorio detales arba apie jas praneštų. Veiklos skaidrumas pasiekiamas viešai skelbiant atvirosios rinkos operacijas ir trumpalaikių likvidumo operacijų rezultatus.

Europos Komisija laukia duomenų apie PBoC prekybos veiklą ES finansų rinkose ir su ES sandorių šalimis. Dėl to šiuo metu negalima įvertinti ekonominio išimties suteikimo pagrindimo.

*Papildomi kriterijai*

Kadangi įstaiga atitinka tik vieną iš trijų pagrindinių kriterijų, CEPS daugiau dėmesio skyrė trims papildomiems kriterijams:

- užsienio centriniams bankams bendra išimtis dėl skaidrumo reikalavimų netaikoma,

- nebuvo parodytas įstaigos gebėjimas atskirti sandorius, vykdomus investavimo tikslais, ir sandorius, vykdomus politikos tikslais,

- nepranešta apie jokias pranešimo procedūras, kuriomis siekiama informuoti ES sandorių šalis, kad sandoriams skaidrumo reikalavimai netaikomi.

Dėl to, kad trūksta informacijos apie sandorius, įvykdytus su ES sandorių šalimis arba į ES biržų sąrašus įtrauktomis finansinėmis priemonėmis, CEPS negalėjo tuo metu padaryti išvados dėl PBoC išimties pagal FPRR 1 straipsnio 9 dalį tikslingumo ir būtinybės.

**Honkongo pinigų institucija (angl. HKMA)**

*Pagrindiniai kriterijai*

Kiek tai susiję su rinkos skaidrumu, Honkongas neturi skaidrumo reikalavimų prekybai ne nuosavo kapitalo priemonėmis. Kalbant apie veiklos skaidrumą, nacionalinis centrinis bankas atskleidžia bendrus savo balanso straipsnius ir užsienio atsargų pokyčius, o ne informaciją apie sandorius. Tačiau jis teikia konkrečią išsamią informaciją apie biržinio fondo vekselių ir sertifikatų emisijas.

HKMA prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis didelė.

*Papildomi kriterijai*

Užsienio centriniams bankams išimtis dėl skaidrumo reikalavimų netaikoma.

HKMA gali atskirti sandorius politikos tikslais ir sandorius vien tik investavimo tikslais, kurių vaidmuo nedidelis.

Galiausiai, HKMA turi procedūrą, pagal kurią sandorio šalims gali pranešti apie išimties prekybai su ES finansų sandorių šalimis egzistavimą.

**Indijos rezervų bankas (angl. RBI)**

*Pagrindiniai kriterijai*

Kiek tai susiję su rinkos skaidrumu, apie ne biržos ne nuosavo kapitalo priemonių sandorius (paprastai vykdomus telefonu) pranešama pagal derybinių sandorių sistemos antrinės rinkos modulį. Informacija apie vertybinių popierių prekybos kainas pateikiama RBI ir „Clearing Corporation of India Ltd.“ (CCIL) interneto svetainėse. Kalbant apie veiklos skaidrumą, RBI skelbia aukcionų kalendorių, o išsamią informaciją apie atvirosios rinkos operacijas ir likvidumo priemones, taip pat *ex post* apibendrintus operacijų rezultatus atskleidžia iš anksto. Jis taip pat kas savaitę atskleidžia atvirosios rinkos operacijų ir užsienio valiutos politikos statistinę informaciją mėnesiniame biuletenyje (informacija apie užsienio valiutų sandorius neatskleidžiama).

Prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis maža.

*Papildomi kriterijai*

RBI nepraneša apie užsienio centrinių bankų užsienio valiutų sandorius ir apskritai nėra įpareigojimo pranešti apie sandorius su užsienio centriniais bankais. RBI gali atskirti sandorius politikos tikslais ir sandorius vien tik investavimo tikslais, kurių vaidmuo nedidelis.

Galiausiai, nors įstaiga ir neturi procedūros, pagal kurią sandorio šalims galėtų pranešti apie išimties prekybai su ES finansų sandorių šalimis egzistavimą, ji yra pasirengusi ją įgyvendinti, kai tik pradės veikti FPRR tvarka.

**Japonijos bankas (angl. BoJ)**

*Pagrindiniai kriterijai*

Privalomos rinkos skaidrumo taisyklės apima tam tikrus pranešimo apie ne biržos išvestines finansines priemones reikalavimus, bet rinkos operatoriai įpareigoti pranešti tik ministerijai ir sandorių duomenų saugykloms, o ne visuomenei. Tačiau savireguliacijos organizacijos paskelbė konkrečius reikalavimus skelbti ne nuosavo kapitalo finansinių priemonių referencines kainas. Kiek tai susiję su veiklos skaidrumu, BoJ neskelbia informacijos iš anksto, bet skelbia apibendrintus aukcionų rezultatus po kiekvieno įvykusio sandorio.

Prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis maža.

*Papildomi kriterijai*

Užsienio centriniams bankams išimtis dėl skaidrumo reikalavimų gali būti taikoma pagal bendrąją nuostatą dėl konfidencialumo, kuri taikoma atvejams, kai atskleidus informaciją būtų padaryta žala santykiams su trečiosiomis valstybėmis.

BoJ gali atskirti sandorius politikos tikslais ir sandorius vien tik investavimo tikslais, kurių vaidmuo nedidelis.

Galiausiai, nors įstaiga ir neturi procedūros, pagal kurią sandorio šalims galėtų pranešti apie išimties prekybai su ES finansų sandorių šalimis egzistavimą, ji yra pasirengusi ją įgyvendinti, kai tik pradės veikti FPRR tvarka.

**Meksikos bankas („Banxico“)**

*Pagrindiniai kriterijai*

„Banxico“ neturi privalomų taisyklių dėl prekybos ne nuosavo kapitalo priemonėmis skaidrumo. Tačiau savireguliacijos taisyklės apima reikalavimus nurodyti kainą. Kalbant apie veiklos skaidrumą, prieš aukcionus informaciniame biuletenyje „Banxico“ skelbia pagrindinę informaciją, įskaitant operacijos numatomą sumą ir rūšį.

„Banxico“ prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis maža.

*Papildomi kriterijai*

Užsienio centrinių bankų sandoriams išimtis dėl skaidrumo reikalavimų netaikoma. „Banxico“ gali atskirti sandorius politikos tikslais ir sandorius vien tik investavimo tikslais, kurių vaidmuo nedidelis.

Galiausiai, „Banxico“ turi procedūrą, pagal kurią sandorio šalims gali pranešti apie išimties prekybai su ES finansų sandorių šalimis egzistavimą.

**Singapūro pinigų institucija (angl. MAS)**

*Pagrindiniai kriterijai*

Kiek tai susiję su rinkos skaidrumu, pagal MAS paskelbtas Rinkų reguliavimo gaires taikant Vertybinių popierių ir ateities sandorių įstatymą nustatomas įpareigojimas teikti informaciją iki sandorio sudarymo (geriausios pirkimo ir pardavimo kainos) ir po sandorio sudarymo (įvykdytų sandorių). Šios taisyklės ir gairės taikomos biržoms ir pripažintiems rinkos operatoriams, bet ne prekiautojams. Kalbant apie veiklos skaidrumą, MAS rinkos dalyviams skelbia aukcionų sąlygas ir aukcionų rezultatus.

MAS prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis didelė.

*Papildomi kriterijai*

MAS užsienio centrinių bankų šalies vidaus sandoriams išimties dėl skaidrumo reikalavimų netaiko. MAS gali atskirti sandorius politikos tikslais ir sandorius vien tik investavimo tikslais, kurių vaidmuo nedidelis.

Galiausiai, nors MAS ir neturi procedūros, pagal kurią sandorio šalims galėtų pranešti apie išimties prekybai su ES finansų sandorių šalimis egzistavimą, ji yra pasirengusi ją įgyvendinti, kai tik pradės veikti FPRR tvarka.

**Korėjos bankas (angl. BoK)**

*Pagrindiniai kriterijai*

Privalomose taisyklėse nėra jokių rinkos skaidrumo reikalavimų ne nuosavo kapitalo priemonėms. Tačiau rinkos savireguliacijos taisyklėse yra skaidrumo įpareigojimų dėl ne nuosavo kapitalo priemonių, kuriomis BoK paprastai prekiauja, referencinių kainų. Kiek tai susiję su veiklos skaidrumu, BoK skelbia apibendrintą informaciją apie savo balanso straipsnius. Užsienio valiutos valdymo klausimu BoK skelbia apibendrintą informaciją apie savo užsienio turto investicijų dalį.

BoK prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis didelė.

*Papildomi kriterijai*

Užsienio centrinių bankų šalies vidaus sandoriams išimtis dėl skaidrumo reikalavimų netaikoma.

BoK gali atskirti sandorius politikos tikslais ir sandorius vien tik investavimo tikslais, kurių vaidmuo nedidelis.

Galiausiai, nors BoK ir neturi procedūros, pagal kurią ES sandorio šalims galėtų pranešti apie išimties prekybai su ES finansų sandorių šalimis egzistavimą, jis yra pasirengęs ją įgyvendinti, kai tik pradės veikti FPRR tvarka.

**Šveicarijos nacionalinis bankas (angl. SNB)**

*Pagrindiniai kriterijai*

Kiek tai susiję su rinkos skaidrumu, ne nuosavo kapitalo priemonėms taikomi pranešimo reikalavimai, taip pat didelei daliai savo sandorių vykdyti SNB naudoja platformą „SIX Repo“, kuri skirta atpirkimo sandoriams tarpbankinėje rinkoje ir kurioje taikomi skaidrumo reikalavimai iki ir po sandorio sudarymo. Dėl veiklos skaidrumo SNB visuomenei skelbia išsamią informaciją apie savo atvirosios rinkos operacijas ir nuolatines galimybes.

SNB prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis didelė.

*Papildomi kriterijai*

Užsienio centrinių bankų šalies vidaus sandoriams išimtis dėl skaidrumo reikalavimų netaikoma, bet klausimas dabar svarstomas. Be to, SNB gali atskirti sandorius politikos tikslais ir sandorius vien tik investavimo tikslais, kurių vaidmuo nedidelis.

Galiausiai, nors SNB ir neturi procedūros, pagal kurią sandorio šalims galėtų pranešti apie išimties prekybai su ES finansų sandorių šalimis egzistavimą, jis yra pasirengęs ją įgyvendinti, kai tik pradės veikti FPRR tvarka.

**Turkijos Respublikos centrinis bankas (angl. CBRT)**

*Pagrindiniai kriterijai*

Turkija ne nuosavo kapitalo priemonėms (išskyrus ne biržos išvestines finansines priemones) turi skaidrumo reikalavimų, įtrauktų į privalomas taisykles ir savireguliacijos taisykles. CBRT yra Stambulo biržos („Borsa Istanbul“) narys; jo ir kitų biržos narių prekybos ne nuosavo kapitalo priemonėmis per šią platformą apimtį atskleidžia birža. Dėl veiklos skaidrumo CBRT skelbia apibendrintą atvirosios rinkos operacijų informaciją, kaip antai apie atpirkimo sandorius ir atvirkštinius atpirkimo sandorius per aukcionus ir kotiruotes, vienakrypčius pirkimus per aukcionus ir kotiruotes, taip pat ir informaciją apie likvidumo vekselius. Stambulo birža atskleidžia CBRT prekybos per savo platformą apimtį. CBRT informaciją apie atsargų valdymo veiklą atskleidžia savo metinėje ataskaitoje (informaciją apie lyginamuosius investicijų rodiklius, bendrą informaciją apie portfelio sudėtį) ir kai kuriose mėnesinėse ataskaitose.

Prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis didelė.

*Papildomi kriterijai*

Užsienio centrinių bankų šalies vidaus sandoriams išimtis dėl skaidrumo reikalavimų netaikoma. CBRT gali atskirti sandorius politikos tikslais ir sandorius vien tik investavimo tikslais, kurių vaidmuo nedidelis.

Galiausiai, nors CBRT ir neturi procedūros, pagal kurią ES sandorio šalims galėtų pranešti apie išimties prekybai su ES finansų sandorių šalimis egzistavimą, jis yra pasirengęs ją įgyvendinti, kai tik pradės veikti FPRR tvarka.

**Jungtinių Amerikos Valstijų Federalinio rezervo sistema – Niujorko federalinių rezervų bankas (angl. FRBNY)**

*Pagrindiniai kriterijai*

Jungtinės Amerikos Valstijos turi išsamius ne nuosavo kapitalo priemonėms taikomus skaidrumo reikalavimus, išdėstytus savireguliacijos taisyklėse (Finansų sektoriaus reguliavimo institucijos FINRA pranešimų apie prekybą ir reikalavimų laikymąsi priemonė). Vyriausybės vertybiniams popieriams skaidrumo reikalavimai netaikomi (nors asmenims, vykdantiems sandorius JAV iždo vertybiniais popieriais ir JAV agentūrų skoliniais įsipareigojimais, JAV doleriu denominuotu turtu užtikrintais ir hipoteka užtikrintais vertybiniais popieriais, taikomi reikalavimai pranešti apie pozicijas). Dėl veiklos skaidrumo FRBNY skelbia išsamią informaciją apie savo sandorius prieš ir po jų sudarymo.

FRBNY prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis maža.

*Papildomi kriterijai*

Užsienio centrinių bankų sandoriams išimtis dėl skaidrumo reikalavimų iš esmės netaikoma, tačiau jiems gali būti taikoma išimtis dėl valstybės obligacijų ir vertybinių popierių užsienio valiuta. Ne biržos išvestinių finansinių priemonių sandoriams su užsienio centriniais bankais išimtis nėra kategoriškai taikoma (nors taikoma ne biržos išvestinėms finansinėms priemonėms su JAV valdžios institucijomis).

FRBNY gali atskirti sandorius politikos tikslais ir sandorius vien tik investavimo tikslais, kurių vaidmuo nedidelis.

Galiausiai, FRBNY turi procedūrą, pagal kurią ES sandorių šalims gali pranešti apie išimties prekybai su ES finansų sandorių šalimis egzistavimą.

**Tarptautinių atsiskaitymų bankas (TAB)**

*Pagrindiniai kriterijai*

Nors TAB įtrauktas į Šveicarijos sistemą, vidaus rinkos skaidrumo tvarka TAB sandoriams netaikoma. Kiek tai susiję su veiklos skaidrumu TAB skelbia apibendrintą informaciją. TAB sandorių šalys yra centriniai bankai, pinigų institucijos ir tarptautinės viešosios institucijos.

Prekybos su ES sandorių šalimis arba prekybos į ES biržų sąrašus įtrauktomis finansinėmis priemonėmis apimtis didelė.

*Papildomi kriterijai*

TAB atveju išimtis užsienio centriniams bankams netaikoma, nes jų sandoriams šalies (Šveicarijos) vidaus teisė netaikoma.

TAB gali atskirti sandorius politikos tikslais ir sandorius vien tik investavimo tikslais, kurių vaidmuo nedidelis.

Galiausiai, TAB neturi procedūros, pagal kurią sandorio šalims galėtų pranešti apie išimties prekybai su ES finansų sandorių šalimis egzistavimą, jis būtų pasirengęs ją įgyvendinti, kai tik pradės veikti FPRR tvarka.

1. **IŠVADOS**

Remdamasi gauta informacija Komisija daro išvadą, kad išimtį dėl FPRR skaidrumo reikalavimų iki ir po sandorio sudarymo pagal FPRR 1 straipsnio 9 dalį tikslinga taikyti šios ataskaitos priede išvardytiems trečiųjų valstybių centriniams bankams.

Ši išvada gali būti keičiama ateityje, atsižvelgus į naujus trečiųjų valstybių centrinių bankų pateiktus duomenis, trečiųjų valstybių teisės aktų pokyčius arba pasikeitusias faktines aplinkybes. Dėl šių įvykių gali prireikti peržiūrėti trečiųjų valstybių centrinių bankų, kuriems taikoma išimtis, sąrašą.

1. 2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84). [↑](#footnote-ref-1)
2. 2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12). [↑](#footnote-ref-2)
3. Kinijos Liaudies Respublika (Kinijos liaudies bankas) į sąrašą neįtraukta, nes ji nepateikė pakankamai informacijos, susijusios su savo prekybos veikla ES, kad Komisija galėtų atlikti vertinimą. [↑](#footnote-ref-3)
4. Šios ataskaitos tikslas nėra įvertinti, ar pirmiau minėtos jurisdikcijos turi prekybos skaidrumo taisykles, kurios gali būti laikomos lygiavertėmis pagal FPRR taikomoms taisyklėms. Šios ataskaitos išvados neturi įtakos bet kokiam tokiam vertinimui. Šio vertinimo tikslais užtenka, kad tiriama jurisdikcija turėtų atskleidimo sistemą. [↑](#footnote-ref-4)